Rotter skaber lige nu problemer for både husejere og de nordjyske kommuner. En mild vinter har givet rotterne optimale betingelser for at formere sig - derfor oplever mange nordjyder at få de ubudne gæster ind i huset. En af dem, der har oplevet det er Jesper Gudmundsen fra Aalborg. - De kravler både i væggene og under gulvet. Det har de gjort i halvanden måned. Det er ubehageligt at have den slags gæster i huset - specielt fordi vi har små børn. Vi aner jo ikke, hvor rotterne har været. Generelt oplever de nordjyske kommuner også, at de får langt flere anmeldelser end tidligere. Alene i Aalborg Kommune var der i sidste kvartal af 2014 næsten 900 skadesanmeldelser mere på grund af rotter end året før. Det er mere end en fordobling. Det samme mærker både Frederikshavn og Hjørring Kommune. - Vi har over dobbelt så mange anmeldelser end vi plejer - og dem der bekæmper rotterne har virkelig travlt for tiden, forklarer Johnni Pedersen, der er teknisk designer i Vej og park i Hjørring Kommune. I Hjørring Kommune har efterårets enorme regnmængder også været med til at øge rotteproblemet. - Rotterne er blevet trængt væk fra mange af deres normale levesteder. Derfor ser vi, de trænger ind i husene. Det er med til at give langt flere anmeldelser end tidligere, siger Johnni Pedersen. I de fleste tilfælde er det kommunens kloakservice, der kommer forbi og stopper hullerne, hvor rotterne er kommet ind. Derefter tager kommunens rottefænger sig af at fange rotterne i beboelsen, hvis de ikke allerede er forsvundet.

Opsummering:
Det vrimler med rotter lige nu, og mange af dem raserer beboelsesområder.